Sveitarstjórn tekur undir bókanir sveitarstjórna Sveitarfélagsins Skagafjarðar og Húnaþings vestra en þar segir m.a. : „ Það er óviðunandi á árinu 2019 að í kjölfar óveðurs skuli tugþúsundir manna verða innlyksa án rafmagns og hita sólarhringum saman , auk þess að njóta bágborinna fjarskipta og upplýsinga um hvaða endurbótum og lagfæringum liði . Ekki er boðlegt að stefna hundruðum manna út í mannskaðaveður , með tilheyrandi hættu , til að ráðast í lagfæringar á innviðum sem hefði þegar átt að vera búið að byggja upp með því öryggi sem tilheyrir 21. öldinni “ „ Það er algerlega óviðunandi að grunnstofnanir samfélagsins , RARIK , Landsnet og fjarskiptafyrirtækin hafi ekki verið betur undirbúin og mönnuð á svæðinu en raun ber vitni . Aftur á móti voru Björgunarsveitirnar og Rauði krossinn , sem rekin eru í sjálfboðavinnu , vel undirbúin og komin með tæki og fólk á staðinn áður en veðrið skall á . “ Í þeim veðurofsa sem gekk yfir landið síðustu daga kom í ljós að íbúar Þingeyjarsveitar búa við verra fjarskiptaöryggi núna en fyrir 20 árum síðan , í dag erum við með fullkomnari fjarskiptakerfi en ljóst er við uppsetningu á þeim var þess ekki gætt að fullnægjandi varaafl væri fyrir hendi enda brugðust flest kerfi . Á öllum helstu fjarskiptastöðvum þarf að vera alvöru varaafl sem heldur til lengri tíma . Sveitarstjórn fer fram á fundi með stjórnendum Landsnets , RARIK og Símans hf. vegna atburða síðast liðna daga . Þá vill sveitarstjórn koma á framfæri þökkum til allra þeirra sem brugðust við ástandinu sem upp kom í sveitarfélaginu vegna óveðursins sem gekk yfir .